作者:陳允平
標題:風流子
內容:殘夢繞林塘。詩添瘦、瘦不似東陽。正流水蕩紅，暗通幽徑，嫩篁翻翠，斜映回牆。對握寶箏低度曲，銷蠟靚新簧。鶯懶晝長，燕閒人倦，乍親花簟，慵引壺觴。簾櫳深深地，歌塵靜、芳草自碧空廂。十二畫橋，一堤煙樹成行。向杜鵑聲裡，綠楊庭院，共尋紅豆，同結丁香。春已無多，祗愁風雨相妨。